村夜二篇 二
作者：陸龜蒙
朝代：唐

paragraphs: 世既賤文章，歸來事耕稼。
伊人著農道，我亦賦田舍。
所悲勞者苦，敢用詞爲詫。
祗効芻牧言，誰防輕薄駡。
嘻今居寵祿，各自矜雄霸。
堂上考華鐘，門前竚高駕。
纖洪動絲竹，水陸供鱠炙。
小雨靜樓臺，微風動蘭麝。
吹噓川可倒，眄睞花爭奼。
萬戶膏血窮，一筵歌舞價。
安知勤播植，卒歲無閑暇。
種以春鳸初，獲從秋隼下。
專專望穜稑，搰搰條桑柘。
日晏腹未充，霜繁體猶躶。
平生守仁義，所疾唯狙詐。
上誦周孔書，沈溟至酣籍。
豈無致君術，堯舜不上下。
豈無活國方，頗牧齊教化。
蛟龍任乾死，雲雨終不借。
羿臂束如囚，徒勞誇善射。
才能誚箕斗，辯可移嵩華。
若與虻輩量，飢寒殆相亞。
長吟倚清瑟，孤憤生遙夜。
自古有遺賢，吾容偏稱謝。